
Årsberetning 2010
Hovedorganisationen for Personel af Reserven i Danmark

I Forsvarsministeriets pressemeddelelse af 24.juni 2009 blev indholdet af den politisk bredt indgåede aftale om forsvarsbudgettet for 2010 – 2014 præsenteret. Hjørnestene i dansk sikkerheds- og forsvarspolitik samt de dertil hørende nationale og internationale opgaver for Forsvaret er beskrevet ud fra kendsgerninger og forudsætninger, ligesom der gives relativt håndfaste anvisninger m.h.t. struktur, opgaver og kapaciteter – herunder hvorledes den fornødne økonomi tilvejebringes af både Forsvarskommandoen og Hjemmeværnskommandoen via kapacitetsændringer, rationaliseringer og effektiviseringer. 

Ting tager imidlertid tid. Det var således først i maj 2010, at Forsvarskommandoen og Hjemmeværnskommandoen kunne aflevere respektive bidrag til en implementeringsplan, som så kunne politisk godkendes i juni 2010 – ét år efter, at forliget var indgået, og dermed et halvt år inde i perioden. 

Undervejs havde foreningens formand opfordret forsvaret og ministeriets departement som udtrykt bl.a. gennem følgende uddrag af lederen i ”Reserven” i foråret 2010: 

” De forskellige myndigheder har i de seneste mange måneder på grundlag af anvisning fra Forsvarskommandoen arbejdet ihærdigt med også reservens forhold. På trods af mange udfordringer med bl.a. Forsvarets aktuelle økonomi må HPRD forudsætte, at der som led i en langsigtet tænkning afsættes de fornødne økonomiske midler til tjeneste for og uddannelse af personel af reserven i alle forligsårene <…> Personel af reserven yder fortsat et substantielt og væsentligt bidrag til Forsvarets opgaveløsning både nationalt og internationalt. Opfordringen til både Folketinget, ministeren og Forsvaret er derfor, at man alle steder anskuer tingene i et strategisk lys og ikke lader sig forblænde af aktuelle problemer i en sådan grad, at der ikke bliver afsat de forholdsvis få midler, der er nødvendig for fortsat at uddanne, bruge, efter- og videreuddanne den kosteffektive ressource, som reserven til alle tider har udgjort og udgør …”.

Formanden fandt i samme forbindelse lejlighed til at minde om, at ”Værnepligtens betydning for befolkningens forsvarsvilje og for Forsvarets forankring i og fortsatte støtte fra civilsamfundet, foruden værnepligtens holdningsdannende og opdragende betydning, bør det politiske niveau næppe kunne være i tvivl om.”

Personel af reserven fik med forsvarsforliget fra juni 2009 således det, der kommer nærmest på en undskyldning for, at nogen tidligere havde ment stort set at kunne undvære personel af reserven og i vidt omfang fik held til at lægge en sådan antagelse til grund i det forrige forsvarsforlig med stor skade for store dele af korpset af personel af reserven - og dermed Forsvaret - til følge. Ud over at omtale den genetablerede grunduddannelse i regi af Sergentskolen i Sønderborg/Løjtnantskolen ved Hærens Kampskole som officer af reserven fastslog forligsteksten supplerende, at personel af reserven fortsat skal anvendes på de hidtil kendte niveauer og uddannes og trænes i overensstemmelse hermed.

Efter det årlige, værnsfælles PARU-seminar, som blev gennemført på Skrydstrup Flyvestation i august 2010, og hvor bla. Forsvarsstabschefen gav et indkæg, konstaterede formanden følgende i lederen af ”Reserven” samme efterår: 

”Den konstruktive holdning til anvendelse af personel af reserven, som Forsvarets nuværende ledelse indtager <…> synes at modsvare intentionerne i forsvarsforliget. Der udvises fra Forsvarets side nu både kreativitet og vilje til at få tilrettelagt reservens anvendelse ud fra principper gældende på tværs af værn m.v. både gennem den enkeltes organisatoriske tilknytning til en enhed samt få genskabt efteruddannelse og videregående uddannelse på tværs af værn m.v.

Det værnsvise PARU seminar viste, at der findes stor kreativitet med hensyn til at få sat tingene i system i det omfang det ikke allerede er sket hos den enkelte myndighed. Det skal nu vise sig, om den incitamentsstruktur, der samtidig indføres med hensyn til, at der lokalt skal afsættes den fornødne lønsum til uddannelse og tjeneste af personel af reserven, i et rimeligt omfang tilgodeser personel af reserven i alle værn og på tværs af myndigheder. Den stedlige chef har i al fald fremadrettet gode muligheder for at vælge sammensætningen af sit personel ud fra, hvorledes opgaverne løses mest billigt, ikke mindst set i lyset af, at jeg fornemmer, at behovet for at prioritere materielanskaffelser også vil kunne spille en rolle i forhold til behovet for fra tid til anden med fordel at kunne benytte arbejdskraft i form af personel af reserven.”

Ved årets udgang konstaterede HPRD dog en vis træghed i udviklingen med hensyn til at ordne reservens forhold, som medførte at formanden bl.a. skrev følgende i ”Reserven”:

”Det er vigtigt, at Forsvarskommandoens direktiv til underlagte myndigheder om at oprette såkaldte reserve entiteter efterleves fuldt ud således, at der ikke længere eksisterer udefinerede puljer af personel af reserven, hvor den enkelte ikke er tilknyttet i form af stillingsnummer mv. Der indføres en incitamentsstruktur, hvor der lokalt skal afsættes den fornødne lønsum til uddannelse af og tjeneste for personel af reserven. Den stedlige chef vil få gunstige muligheder for selv at vælge sammensætningen af sit personel ud fra, hvorledes opgaverne løses økonomisk og (militær)fagligt mest effektivt. 

Det turde stå uimodsagt, at det er oplagt i en lang række henseender at planlægge med periodevis anvendelse af personel af reserven til løsning af allehånde militære operative, uddannelsesmæssige eller administrative opgaver, herunder tillige anvendelse af personellets både militære og civile uddannelser og erhvervserfaring. <…> Jeg må tro, at Forsvarets topledelse opmærksomt følger med i, hvorledes der lokalt afsættes de relativt få økonomiske midler, der er nødvendig til fortsat at kunne uddanne, bruge, efter- og videreuddanne den kosteffektive ressource, som kendetegner reserven. 
HPRD kvitterer selvsagt for, at der nu fra 2011 iværksættes en ny VUT I (Videregående Uddannelsestrin I) for officerer af reserven, herunder at der fra 2012 etableres et underafdelingskursus som forudsætningsskabende uddannelse for at kunne optages på VUT I, ligesom der arbejdes med også at få genskabt et VUT II. Det ser lovende ud - og er nødvendigt for at kunne opretholde et korps, der kan måle sig med det faste personels uddannelsesniveau. 
Om ikke så længe er det tredje hold sekondløjtnantselever på Hærens Kampskole klar til udnævnelse til sekondløjtnanter, ligesom Flyvevåbnet i denne måned udnævner sine første sekondløjtnanter. Mit håb skal være, at Forsvaret i et strategisk perspektiv forstår at opretholde en årlig produktion af sekondløjtnanter ved Hærens Kampskole uanset optaget på Hærens Officersskole, der synes usædvanligt højt for tiden.”
I skrivende stund (marts 2011) er situationen som beskrevet i formandens leder fra det første nummer af ”Reserven” i 2011:

” Siden Folketingets vedtagelse af mål og rammer for perioden 2010 – 2014 har Forsvaret inklusive Hjemmeværnet arbejdet intensivt med at indrette organisation og økonomi ud fra lovgivers og ministeriets anvisning. Gennem mit virke som officer af reserven i Forsvaret, herunder de senere år også gennem varetagelse af arbejdet i HPRD-regi, har jeg fået konsolideret min opfattelse af, at Forsvaret under ét er en endog meget kompliceret virksomhed at sikre sig et opdateret overblik over både m.h.t. opgaver, organisation og selve det militærfaglige virke – en observation, som der nikkes anerkendende til også langt ind i rækkerne hos de fastansatte i Forsvaret. Personel af reserven har af samme årsager imidlertid også behov for at kunne følge med i, hvorledes tingene udvikler sig. Dét stiller krav til den enkelte om selv at følge med i Forsvarets ve og vel. Heldigvis udfoldes der i Forsvaret store bestræbelser på at stille information til rådighed især via ”nettet”, f.eks. Hærens Operative Kommandos forligsportal, der i detaljer beskriver de omfattende ændringer, der har fundet – og ikke mindst skal finde - sted i løbet af forligsperioden. Jeg skal derfor opfordre hver enkelt til selv at være opsøgende med hensyn til at kende Forsvaret i almindelighed og egen våbenart/tilhørssted i særdeleshed. Når dét er sagt, så må foreningen fra tid til anden i kontakten til forskellige myndigheder i Forsvaret ofte minde om personelorganisationernes – herunder selvsagt ikke mindst HPRDs – behov for direkte information om påtænkte udviklingstiltag ikke mindst på områder, der direkte vedrører personel af reservens muligheder og betingelser m.h.t. uddannelse, tjeneste og karriere, således at foreningen stedse har mulighed for i både medlemmernes og i Forsvarets interesse at øve indflydelse i relation til dels at kvalificere arbejdsgivers beslutninger, dels kan informere medlemmerne behørigt. 

Omvendt vil jeg også skyndsomt kvittere for godt samarbejde med Forsvaret og ministeriets departement i 2010 ikke mindst m.h.t. udviklingen af en samlet og koordineret indsats på veteranområdet.”

Samarbejdet mellem Forsvaret og HPRD er således godt i mange henseender, men for nogle medlemmer, der fortsat henstår i puljer, er det vigtigt at få afklaret den enkeltes strukturelle tilknytning til Forsvaret.

Her i det nuværende forsvarsforligs andet år er det således vigtigt, at der snarest fastlægges, hvorledes og hvilke reserveentiteter, der oprettes i Hærens og Søværnets regi tilsvarende som for f.eks. Flyvevåbnets, Institut for Sprog under Forsvarsakademiets og Hjemmeværnets Regionale Føringsstrukturs vedkommende, og at der for alles vedkommende afsættes de fornødne midler til gennemførelse af uddannelsesaktiviteter m.v. for at sikre udførelsen af forsvarsforligets intentioner i praksis. Forsvarets Sundhedstjeneste i den forbindelse uomtalt, idet sundhedspersonel af reservens interesser er blevet godt varetaget gennem den dér valgte struktur, herunder felthospitalet. 
Som det fremgår, har 2010 således været præget af primært opfølgning på forsvarsforligets implementering. Ud over nogle stadige udeståender m.h.t. den endelige etablering/formering af reserveentiteter er det også højest uklart, hvorledes det nye, decentrale lønsumsstyringsprincip vil komme til at virke i praksis, herunder at der forhåbentligt ikke skabes administrative barrierer for, at personel kan anvendes på tværs af de myndigheder, de hører til samt at der grundlæggende ikke afsættes de nørvendige midler til at opretholde et passende aktivitets- og uddannelsesniveau for personel af reserven, uanset hvor den enkelte er placeret i strukturen. Omvendt er der ingen tvivl om, at personel af reserven fortsat står parat til at yde en indsats på tværs af myndighederne i Forsvaret – alt efter Forsvarets løbende behov.

…

De i mange henseender positive træk tilsiger, at der også fremadrettet vil være et veluddannet og effektivt korps af personel af reserven. Men: Strukturen i hvilken dette personel skal virke, er og bliver af en ganske anden størrelse end den, mange af medlemmerne kendte tidligere. Det betyder for HPRD, at antallet af medlemmer fortsat vil tilpasse sig denne virkelighed. Antallet af nyuddannede og andre af reserven kan antalsmæssigt ikke udfylde de hidtidige rækker. 

Uagtet, at der vil være tale om et mindre korps end hidtil, vil behovet for at have en organisation, der varetager reservens interesser - herunder aftaleforhold - ikke svinde. Tværtimod viser al erfaring fra de seneste år, at behovet for interessevaretagelse aldrig har været større. 
Der er klare grænser for, hvor meget kontingentbetaling kan udgøre pr. medlem. HPRD vil i den erkendelse kun ganske vanskeligt kunne operere med det hidtidige sekretariatsniveau og med en daglig kontortid. Personel af reservens tarv tilsiger, at der som nævnt er nogen, som ønsker at varetage reservens interesser over for både ministerium, Forsvaret og andre myndigheder m.v. Bestyrelsen er derfor fast indstillet på fortsat at sikre medlemmerne den bedst mulige interessevaretagelse uanset ændrede funktionsvilkår også for HPRD. 

I førnævnte første nummer i 2011 af ”Reserven” bemærkede formanden da også følgende: ”Som jeg adviserede om i forrige leder, har det været nødvendigt at tilpasse foreningens omkostninger. I skrivende stund opereres der således med to årlige ordinære blade, men således at der efter omstændighederne vil kunne udgives yderligere numre, såfremt økonomi hertil kan skaffes. <…> Der vil frem til generalforsamlingen også skulle ske en overvejelse m.h.t. evt. justering af kredsstrukturen som følge af svigtende lokale aktiviteter.”

Foreningens ledelse vil således fortsat gøre sit bedste for at imødekomme Forsvarets behov gennem bedst muligt at tilgodese de for reserven beskrevne interesser. Til gengæld må foreningen tillade sig at forvente det samlede Forsvarets anerkendelse af det arbejde og den indsats, som foreningen leverer til gavn ikke mindst også for Forsvaret. 

Foreningen udfører for – set i forhold til Forsvarets samlede budget - ganske få midler dels feltsport for reserven (herunder træningstilstandsprøver samt skydning og orienteringsløb), dels en række aktiviteter, som ellers ikke ville være blevet varetaget, men som har til formål at skabe motivation, skabe øjenhøjde mellem reservens repræsentanter i de forskellige grene af Forsvaret, herunder en mængde sagsbehandling, som ellers ville skulle være foretaget af Forsvaret selv.

Indtaget af nye medlemmer er også i 2010 reduceret. Den reetablerede reserveofficersuddannelse i Oksbøl finder – ligesom uddannelsen til sprogofficerer og læger af reserven – ikke sted som led i værnepligten, men som ansættelse på kontrakt. Selv om elever på skoler tilbydes medlemskab uden betaling af kontingent under uddannelsen, så er det først efter endt gavntjeneste (24 måneder) og overgang til rådighedstjeneste, at der kan finde egentlig hvervning sted. 

Udviklingen i medlemsafgangen og den begrænsede tilgang af medlemmer gør, at det også i budgettet for 2011 er kalkuleret med en indtægtsnedgang på kontingenter. Det indgår også i år, at der i stigende grad skal tages højde for en alderssammensætning der gør, at en del medlemmer får og vil få omlagt til lavere kontingent på grund af pensionering og kontraktophør. Bestyrelsen opererer ikke budgetmæssigt med ”andre indtægter” i budgettet for 2011, om end bestyrelsen vil fortsætte bestræbelser på for at opnå supplerende indtægt til brug ved gerne at kunne opretholde udgivelsen af fire årlige numre af ”Reserven” uanset der fremadrettet kun budgetteres med to numre årligt.

Bestyrelsen vil i løbet af 2011 tage stilling til indretningen af foreningens sekretariat for bedst muligt på ugentlig basis fortsat at kunne både medlemmerne og håndtere de mange udfordringer, jf. den generelle årsberetning. 

Budgettet for 2011 udviser et beskedent overskud. For bestyrelsen betyder det fortsat en prioriteret opgave i 2011 med hensyn til ud fra givne organisatoriske og økonomiske muligheder at tilrettelægge det fortsatte og absolut nødvendige virke for reserven.

Som forening er det i udgangssituationen selvsagt medlemmerne, der via kontingentbetaling støtter foreningens virksomhed ud fra mulighederne. En meget stor del af foreningens virksomhed (d.v.s.; kredsarbejdet, bestyrelsesarbejdet og udvalgsarbejdet m.v. (herunder medlemsakkvisition) foregår imidlertid på frivillig, ulønnet basis. For formandens vedkommende udgør arbejdet eksempelvis anslået ca. én arbejdsdag om ugen ved siden af den tjeneste, som indkommandering indebærer i ny og næ, og de øvrige bestyrelsesmedlemmer samt de forskellige medlemmer af diverse udvalg m.v. – samt ikke mindst kredsenes aktive folk – tager også deres del af det frivillige arbejde.

I relation til det frivillige arbejde er der grund til fortsat at fremhæve feltsporten, som kredsene m.v. i vidt omfang (dog med supplerende anvendelse af instruktørvederlag) udfører på frivillig basis med ud fra de midler, der i øvrigt er stillet til rådighed fra forsvaret – en for Forsvaret ganske kosteffektiv organisering af feltsportsarbejdet for reserven. Som forudsætning for det frivillige arbejde er det imidlertid nødvendigt at have et mindstemål af lønnet sekretariatsmæssig arbejdskraft som en slags basis for de frivillige operationer. 
Uanset medlemsantal må en meget lang række aktiviteter betragtes som noget, der nødvendigvis skal udføres, for at foreningen skal kunne imødekomme de mest nødvendige ydelser overfor enkeltmedlemmer samt i øvrigt varetage reserven interesser på vegne af og over for Forsvaret. 

En mere overordnet værdi, som næppe har mindre betydning end tidligere, hvor værnepligten udgjorde en mere dominerende plads i Forsvarets integration med det civile, består i, at en organisation for personel af reserven bidrager til Forsvarets ”markedsføring” gennem at være et legitimt kontakt- og formidlingsled mellem militær og civilsamfund. 
Reserveofficersforeningens Hæderstegn

Reserveofficersforeningens Hæderstegn (ROHT) tildeles personer, som personligt har ydet en helt ekstraordinær og ganske særlig indsats for HPRD, reserveofficerskorpset eller for personel af reserven i almindelighed.

I 2010 blev ROHT tildelt:

Oberstløjtnant Steen Bornholdt Andersen

Major af reserven Karsten Heiselberg

Major af reserven Poul Guldbæk.
HPRD og Forsvarets formelle samarbejdsstruktur  (KG/RF og PARU)

HPRD’s samarbejde med Forsvaret og Hjemmeværnet udøves på mange niveauer og i mange fora, herunder formelt gennem Personel af Reserven Udvalg-strukturen. Mange steder er samarbejdet godt, om end selvsagt præget af den enkelte chefs tilgang til samarbejdet. Den formelle platform i samarbejdet med Forsvarets øverste niveau udgøres af Koordinationsgruppen vedrørende Reservens Forhold (KG/RF) og ved øvrige myndigheder af Personel Af Reserven Udvalg (PARU) ved de enkelte værn og de operative myndigheder.

Arbejdet i KG/RF, hvor foreningens ledelse møder FPTs ledelsesrepræsentant og stab vedr. reservens forhold, var i primo og medio 2010 præget af en række forenings- og personalepolitiske forhold i tilknytning til især forligsimplementeringen, herunder perspektivet for den fremtidige strukturerede anvendelse og efter- og videreuddannelse af personel af reserven. Tidligere prægedes møderne af en række konkrete sager og uklarheder, f.eks. manglende lønudbetalinger og forhold relateret hertil, hvor udstikkerområdet imidlertid i 2010 ligesom i 2009 må fremhæves som værende et arbejdsfelt præget af samarbejde, og hvor Forsvarets Personeltjeneste har forstået at konsolidere tingene for at mindske den sårbarhed, som består i, at relativt få medarbejdere tidligere skulle servicere en ganske stor mængde personel af reserven. Dog afventer et nyt udnævnelsesdirektiv, der allerede er aftalt tilbage i 2009, i skrivende stund stadig autorisation; direktivet vil afløse det gældende udnævnelsesdirektiv fra efteråret 2007. Senest i forbindelse med beretningen for 2009 blev rapporteret, at der udestod at få optimeret en tilsvarende vilje til samarbejde hos FPT’s Løn- og Aftaleområde, således at de dengang to udestående overenskomster for reserveofficerernes lønforhold kan komme på plads. Aftalerne er i løbet af 2010 kommet påplads, ligesom FPT løn- og aftaleområde i løbet af 2. halvår og i skrivende stund (marts 2011) nu arbejder aktivt sammen med foreningen om forvaltningsgrundlag m.v. samt snarlig indledning af overenskomstforhandling gældende for 2011 – 13.

Ved udgangen af 2010 blev formandsskabet for KG/RF efter gensidig drøftelse mellem Forsvarskommandoen tilbageført til Forsvarskommandoen tilsvarende som det var tilfældet før opretholdelsen af Forsvarets Personeltjenetse; alt sammen i naturlig sammenhæng med, at den generelle udvikling af Forsvarets personalepolitik m.v. fremadrettet varetagesaf Forsvarskommandoen.

PARU Forsvarets Sundhedstjeneste (FSU)

har også i 2010 forholdt sig til de mange forandringer, som sundhedspersonellet af reserven oplever som følge af forsvarsforliget og forsvarets engagement i international sammenhæng.

FSU har fortsat den fra begyndelsen af forrige forsvarsforlig linje m.h.t. at en fortsat uddannelse af yngre læger/tandlæger til erstatning for det tidligere værnepligtsforløb. Generelt gælder således, at FSU stedse fortsat gør sig umage med at videreføre en behørig uddannelse af læger til reserven og fortsat udvikler det konceptuelle grundlag herom, herunder at læger også får et minimum af ledelsesmæssig uddannelse.

FSU har også i 2010 videreført og i samvirke med PARU udviklet det fælles årlige kursus for læger og tandlæger af reserven samt et kursus for sygeplejersker m.fl. af reserven. 

M.h.t. udnævnelser arbejder FPT fortsat efter den af FKO i 2007 på baggrund af forslag fra PARU/FSU godkendte overgangsordning for læger og tandlæger af reserven m.h.t. fortsat mulighed for udnævnelser. 

Foreningen påbegyndte i 2010 drøftelse med FSU om FSU støtte til foreningens gennemførelse af (CIOR/)CIOMR kongressen i København i 2012.

PARU Hjemmeværnskommandoen (HJK)

Etableringen af Den Regionale Føringsstruktur (REFØ), som er opstillet under de fem Totalforsvarsregioner, gjorde, at foreningens samvirke med Hjemmeværnet er blevet ganske markant. Den oprigtige vilje fra Hjemmeværnsledelsen til samarbejde som foreningen konstaterede fra begyndelsen i 2009 er fortsat i 2010 både påkommandoniveau og i regi af de Totalforsvarsregioner, og kommer bl.a. til udtryk gennem arbejdet i Personel af Reserven Udvalg både på Hjemmeværnskommandoens niveau samt i de fem totalforsvarsregioner.

Friskningen af REFØ er en løbende og uløst bekymring, om end den nyetablerede ordning for uddannelse af reserveofficerer m.v. gør, at der måske er håb forude om en vis friskning ad åre. Herudover drøftes en række forhold af uddannelsesmæssig og tjenestemæssig karakter i de enkelte PARU.

Det er foreningens opfattelse, at samarbejdet vil blive fortsat uhindret i 2011 i de fremadrettede tre totalforsvarsregioner, som indebærer en omfordeling af underafdelingskadrerne i en størrelsesmæssigt i øvrigt uændret REFØ. Samtidig er der igangsat bestræbelserne på justering i bl.a. underafdelingskadresammensætningen med formål også at sikre mulighed for karieremæssig udvikling i sergentgruppen og konstabelgruppen.

På Hjemmeværnskommandoniveau er det fra foreningens side hensigten sammen med Hjemmeværnets ledelse at fortsætte bestræbelserne for en konsolideret forståelse af mulighederne for anvendelse af REFØ i en bredere kontekst end alene at være føringskadre for totalforsvarsstyrken. 

Arbejdsgruppen for sygeplejersker-R (AG for SYPL-R)

Som i de foregående år har også 2010 har været præget af positive tilbagemeldinger omkring sygeplejersker i forsvaret.

Dels er det stadig ikke nødvendigt at annoncere efter personel, og dels får sygeplejerskerne meget anderkendelse for deres deltagelse i internationale missioner.

PARU Hærens Operative Kommando (HOK) er sammensat af 4 mand udpeget af HPRD, heraf én BM-R, samt 2 mand fra HOK Kompetenceudviklingssektion (KPU) med CH KPU som formand. Også FPT-FA5 er fast repræsenteret i PARU. Dertil repræsentanter fra relevante MYN efter behov. 

Arbejdet i PARU har naturligt omfattet de for alle personelkategorier af reserven relevante forhold, såsom: Tjeneste, efteruddannelse, kurser, karriere, designeringer, udnævnelser, lønforhold, FOKUS, IKD med meget mere. 

Parallelt med arbejdet i PARU har HPRD 2 repræsentanter i den af HOK nedsatte Arbejdsgruppe vedrørende uddannelse af Officerer af Reserven, forkortet AG RESOFF. AG beskæftiger sig såvel med GRUK OF-R (uddannelsen til SL-R) som med VUT-I og VUT-II. AG er meget bredt og relevant sammensat, idet HKS (sekondløjtnantskolen), HSGS (SG-delen), HO (VUT-I), FPT-KA2 (rekruttering), FAK (VUT-II) og FPT-FA5 (forvalter PSN-R) alle har 1 repræsentanter med i arbejdet.      

I 2010 så vi endnu to hold udnævnt til SL-R fra HKS i Oksbøl. Efter udnævnelse er SL-R tilgået HRN MYN mhp. at fungere som holdførere/delingsførere for HBU enheder.

I løbet af 2010 har HPRD flere gange deltaget med repræsentanter for Hoved Bestyrelsen og Vest Jyske Kreds ved festlige lejligheder på Sekondløjtnantskolen og har derved haft rige muligheder for at orientere om foreningens arbejde og dens relevans for de unge RESOF. I løbet af året konstaterede HPRD repræsentanter, at tiden efter hjemkommandering, dvs. typisk efter 24 måneders tjeneste, og dermed ved overgang til Reserven, ikke var optimalt afklaret i HOK. 

Derfor tog HPRD initiativet til at arrangere en JOBFORUM aften med repræsentanter fra HOK, HJV, Lokal Forsvars Afsnit (LFA) samt FLV og FPT, således at HOLD 1, der indtræder i Reserven i slutningen af JAN 11, kunne få klare tilbud om aktiv gavntjeneste i deres første periode som RESOF og frem til, de kan søge VUT 1. HPRD vil arbejde for, at FPT i fremtiden følger dette initiativ op for de næste hold af nyuddannede RESOF. 

Reserve Entiteter. Som et led i Forsvarsforlig 2010-14 besluttede FKO, at der ved enhver af HRN MYN, Skoler m.m. skal oprettes en struktur for PSN-R kaldet en Entitet, der som udgangspunkt skal spejle den operative struktur. I skrivende stund er HOK travlt beskæftiget med i praksis at implementere entiteterne.     

Vedrørende VUT-I-OF-R: Det er planen at starte første hold i AUG 2011. Kursustilbud kan allerede nu læses på FPT-FA5 hjemmeside, og kan nås med link fra HPRD hjemmeside. FPT inviterer til et INFO møde for interesserede i januar måned. De første hold VUT-I vil også blive tilbudt allerede meritudnævnte KN-R, men det skal slås fast, at fokusgruppen er PL-R.

Vedrørende VUT-II-OF-R: Kurset er forankret ved FAK, og arbejdet i AG påbegyndes i løbet af 2010. Første VUT-II planlægges startet medio 2012. Nærmere herom på VF PARU 2011

Vedrørende VUT-I-BM-R: Drøftes fortsat i regi af PARU HOK samt i regi af AG RESOFUD.     

Det fortjener at blive bemærket, at HPRD repræsentanter i begge fora har oplevet et bemærkelsesværdigt og positivt engagement fra MYN repræsentanter. 
Endelig skal det bemærkes, at PARU HOK deltog i VF PARU 2010 på lige fod med øvrige PARU´er.
PARU Flyvevåbnet (FLV)
Den 19. november 2010 overrakte HPRD en dolk til bedst beståede elev på den nye reserveofficersuddannelse (RESOF-uddannelsen) i Flyvevåbnet (FLV). Dermed blev de første (kommende) reserveofficerer (OF-R) udnævnt, efter at uddannelsen har ligget stille i en årrække. Det er meget glædeligt, at fødekæden til reserveofficerskorpset i FLV dermed er genoprettet.

PARU/FLV har i 2010 bidraget til arbejdet med udviklingen af RESOF-uddannelsen. Disse kommende OF-R skal primært anvendes som delingsførere på Flyvevåbnets Basis Uddannelse (FBU) og i forlængelse af deres uddannelse kan de tegne rådighedskontrakt i en af de fem Wing Reserves (WRES), som er tilknyttet de operative Wings i FLV. WRES er FLV ”reserve entiteter” og har eksisteret siden 2006.

Der arbejdes på at oprette en ny WRES ved FLV skole – Air Force Training Centre. Ved denne nye WRES tiltænkes det, at de nye OF-R designeres de første år, hvorefter de tilgår de operative Wings WRES.

Det er glædeligt, at videreuddannelsestrin I (VUT I) for OF-R oprettes fra august 2011. Det er meget tiltrængt for de nuværende OF-R. Det er dog problematisk, at der som udgangspunkt kun er planlagt at være fem pladser til FLV OF-R. Det dækker ikke det nuværende behov for uddannelsespladser. For at kompensere for denne mangel arbejdes der på at gennemføre en VUT I ”light” for de allerede meritudnævnte OF-R.

Der er fortsat en række ubesatte stillinger i de fem WRES i FLV. Dette indebærer, at nogle personel af reserven (PSN-R) har meget travlt med at løse de daglige opgaver. Det er derfor nødvendigt at fortsætte arbejdet med at fastholde det nuværende PSN-R, samt at arbejde på alle områder med at besætte de vakante stillinger i WRES.

Man må konstatere, at den nuværende afgang af PSN-R i FLV er langt større end tilgangen. Såfremt WRES i FLV fortsat skal kunne løfte de nuværende opgaver, er det nødvendigt at tilgangen af personel til WRES øges markant.

PSN-R i FLV varetager fortsat primært opgaven med at gennemføre Generel Militær Efteruddannelse (GME) af det faste personel. Desuden varetager PSN-R også i begrænset omfang øvrige specialistopgaver.

Efter at de fleste af aktiviteterne, hvor PSN-R i FLV gør nytte, blev aflyst i 2009, var 2010 tilbage til ”normalen”. Der var dog væsentlige forskelle mellem enheder og mellem fagområder. De fleste PSN-R havde megen aktivitet, mens andre kun blev anvendt i begrænset omfang.

I lighed med tidligere blev der kun i begrænset omfang gennemført efteruddannelse for GME instruktører i 2010 for PSN-R og der skal arbejdes på, at der i 2011 skabes og gennemføres GME instruktørkurser af den fornødne kvalitet.

Udvalgets formand er chefen for Flyvertaktisk kommandos (FTK) HR afdeling. Dette er meget tilfredsstillende og med ansættelsen af en OF-R på korttidskontrakt er FTK HR blevet tilført tiltrængte ressourcer på området for PSN-R. I forbindelse med udløbet af denne korttidskontrakt, er det nødvendigt, at der findes en permanent løsning vedr. PSN-R i FTK HR.

Der blev i 2010 afholdt fire møder i udvalget. I 2011 vil udvalget se nærmere på anvendelsen af PSN-R til andre opgaver end GME.

Udvalget har i 2010 fortsat struktureret registreret de indsamlede data vedr. PSN-R civile kompetencer. Det må konstateres, at det ikke pt. er muligt at afsætte ressourcer internt i forsvaret til at integrere de indsamlede data i forsvarets bestående databaser. Derfor har WRES i FLV besluttet at anvende internetværktøjet ICECore til på sigt at registrere disse data. Desuden skal ICECore anvendes til vidensdeling og kommunikation mellem WRES i FLV. Gennem dette arbejde skabes forudsætninger for, at PSN-R kan varetage funktioner til gavn for FLV ud over GME både i internationale operationer og i den hjemlige struktur.

FLV WRES har en underside på www.ftk.dk, hvor der kan kommunikeres til personer udenfor FLV.

PARU Søværnets Operative Kommando (SOK) 
Det store nye tiltag i årets løb, er det samarbejde der er startet ved Søværnets Sergent og Grundskole (SSG), hvor Bevogtning Og Nærforsvar (BON) uddannet personel bliver indkommanderet til instruktørvirke. Det har været en succes og SSG er rigtig glade for at kunne trække på reserven.  

VUT for befalingsmænd og officerer af reserven er i øjeblikket ikke muligt i SVN, og der er fra SOK side i øjeblikket ikke interesse i at oprette VUT eller koble sig på HRN og FLV. Emnet er dog ikke færdigbehandlet og vil blive ført videre til dette år. En udnævnelse er stadig mulig og indstilling sker ved at henvende sig til sin nærmeste leder omkring emnet hvorefter vedkommende indstiller. 

Nogle officerer har gennemgået den gamle VUT 2 og har efterspurgt en meritering. For dem der er interesserede skal en ansøgning sendes til SOK PK der videresender sagen til FPT hvorefter sagen bliver prøvet. Fælles for alle udnævnelser er dog at der skal være et bedømmelsesgrundlag. Det er derfor utrolig vigtigt at bede om en udtalelse eller bedømmelse efter at have været indkommanderet, får man ikke dette efter at have bedt om det, beder SOK PK om at blive informeret hvorefter de vil tage kontakt til den pågældende myndighed. 

KOF uddannelsen er desværre sat i bero på ubestemt tid da behovet for officerer er ændret. 

Formandsposten for PARU blev i løbet af året overgivet fra OK Finn Frigast Larsen til OK Morten Gjerrild der var midlertidig CH Personelkoordinationsafdeling indtil OK Jan Quist Jakobsen kunne overtage JAN 2011. 

Arbejdet i PARU det næste års tid vil blive præget af opfølgning af forsvarsforliget. 

Informationer fra SVN herunder referater fra PARU og uniformsudvalg samt muligheder for tjeneste udsendes via mail. For at komme på distributionslisten kontaktes KL-R Michael Linden-Vørnle på svn-reserve@mil.dk
Samarbejde med Beredskabsstyrelsen

Beredskabsudvalget bestod i 2010 af fem medlemmer.

Udvalget har ikke haft selvstændige aktiviteter i 2010, da Beredskabsstyrelsen ved flere lejligheder klart har signaleret, at man endnu ikke er klar til en drøftelse af reservens indplacering og fremtid - udover den nuværende brug ved styrelsens centre og i nukleart beredskab. 

Status for beredskabsområdet er derfor ved udgangen af 2010 den samme som ved indgangen: Beredskabsstyrelsen ønsker aktivt at anvende det eksisterende reservepersonel, men der uddannes p.t. ikke nye reserver, eller udnævnes, i større omfang. 

Beredskabsstyrelsen har dog i november 2010 afholdt et seminar for det reservepersonel, der indgår i nukleart beredskab, hvor man gennemførte en café-proces med temaet om videreuddannelse og udnævnelse af reserven, reservens behov og efterfølgende er personel med rådighedskontrakt blevet opfordret til at angive civile kompetencer, der med fordel kan anvendes som i BRS centrale stab.

Der er således fortsat interesse for reserven i BRS.

Arbejdsgruppen for Humanitær Folkeret (AG HUMFOL)

 Arbejdsgruppe Humanitær Folkeret (AG HUMFOL) er nedsat af bestyrelsen, bl.a. med det formål at sikre et fagligt miljø omkring humanitær folkeret i HPRD og som rådgiver for bestyrelsen inden for humanitær folkeret, især i relation til uddannelsen i Forsvaret, herunder i forbindelse med de internationale missioner. 

I kraft af reservepersonellets bidrag til Forsvarets internationale engagement er det naturligt for HPRD som interesseorganisation for en personelgruppe, der både har civile og militære kompetencer, at interessere sig for humanitær folkeret. Dels er der et godt kendskab til humanitær folkeret hos mange af os, ikke mindst hos militærjuridiske rådgivere (MJUR). Dels er det vitalt for Forsvarets omdømme, at man kan vise, at man kan efterleve den humanitære folkeret. Dels ønsker HPRD, at Forsvaret har de bedste muligheder for at leve op til NATO´s uddannelseskrav på området, jfr. STANAG 2449 ”Training in the Law of Armed Conflict”.

Af konkrete opgaver kan nævnes, at AG skal

· arbejde for, at Forsvarets uddannelse inden for humanitær folkeret er på et konstant højt niveau og i henhold til officielle bestemmelser og konventioner,

· skabe grundlag for at afholde grundlæggende kurser i humanitær folkeret i HPRD-regi,

· virke som videns- og erfaringsbase for medlemmer, der har været eller skal udsendes i internationale missioner.

Arbejdet gennemføres efter aftale med bestyrelsen og i dialog med Forsvarets Auditørkorps, Forsvarsakademiet og MJUR-korpset. Desuden er AG i dialog med eksterne eksperter i Dansk Røde Kors (DRK) og Institut for Menneskerettigheder. 

For at udbygge og vedligeholde medlemmernes kompetencer har vi også i 2010 deltaget i en række aktiviteter, herunder i Divisionens CIMIC-konference, på Auditørkorpsets og Forsvarskommandoens årlige MJUR-Seminar, på Amnesty International’s årlige landsmøde og i DRK skoletjeneste, hvor AG har bidraget med undervisere i 5 dage (ulønnet). AG og Sekretariatet råder i øvrigt over en samling af uddannelsesmateriale, der er til rådighed for alle medlemmer af HPRD.

I løbet af 2010 har AG gennemført ti ordinære arbejdsmøder bl.a. i forbindelse med planlægning af AG´s årlige kursus, der blev afholdt den 28 MAJ 2010 på FSN Skalstrup med 75 deltagere og temaet “Mission Preparedness og Militærmanualen” - samt ved debataftenen ”Humanitær Folkeret i Afrika?” afholdt den 09 NOV 2010 med 35 deltagere på ISP/FAK. Vi planlægger nyt kursus i 2011, hvor vi vil følge op på militærmanualen og dens anvendelse, men vi vil også se nærmere på Rules of Engagement, d.v.s. regler for magtanvendelse i missionerne, og deres forhold til humanitær folkeret. Kurset finder sted på Flyvestation Skalstrup 27 MAJ 2011. Se invitationen i Reserven 1/2011.

AG har i 2010 udgivet 3 nyhedsbreve, der er udsendt til deltagerne i kurser og debataften. Formålet er at skabe et fagligt netværk omkring humanitær folkeret blandt reservepersonel og andre interesserede. Nyhedsbrevene beskriver en række uddannelsesmuligheder, konklusioner fra kurser og debataften, relevante nyheder fra medierne, dokumentation og kontaktoplysninger. De 3 nyhedsbreve kan læses på 

http://www.hprd.dk/Organisation/Udvalg/AG%20HUMFOL/Nyhedsbreve.aspx
I 2010 har AG fået 2 nye medlemmer, 1 har været udsendt til Afghanistan, og 1 er afgået, så AG har nu 9 medlemmer med kendskab til humanitær folkeret, f.eks. fra Beredskabsstyrelsens kursus i Humanitær Folkeret og fra MJUR- og jura-uddannelserne. Vi går ind i et aktivt 5. år.
P-udvalget
Med år 2010 afsluttes en epoke, som blev indledt i 60’erne. P-udvalget har løst én af sine hovedopgaver, nemlig at få Forsvaret til selvstændigt såvel at uddanne som i praksis at anvende påvirkning. Således nedlægges P-udvalget i sin nuværende form, og på sigt plan​lægges en arbejdsgruppe, som skal arbejde videre på den platform, som Forsvaret nu selv står på.

I forbindelse med nedlæggelsen af P-udvalget er der anledning til at takke den lange række af medlemmer, som har ydet en dedikeret indsats for Forsvaret samt først ROID og siden HPRD’s medlemmer. Et stort antal kursister har været på de såkaldte P-kurser og her fået en inspiration, som ofte har ligget ud over det almindelige pensum, som man møder andre steder i Forsvaret. Næsten årligt har P-udvalget inviteret til disse kurser, som har haft skiftende temaer. I de senere år har man valgt en seminarform, hvor det er lykkedes at samle særdeles prominente talere – daværende udenrigsminister Per Stig-Møller, tidligere forsvarschef admiral Tim Sloth Jørgensen, øverste embedsmænd fra både forsvarsministeriet og udenrigsministeriet samt andre debattører på højt niveau – og udbyttet har heldigvis været derefter.

I 2010 havde årets P-seminar temaet Strategisk Kommunikation, hvilket samlede fuldt hus på Høveltegård i august. Over to dage gav repræsentanter fra forsvarsministeriet, forsvarskommandoen, udenrigsministeriet, forskningsmiljøer, en enkelt NGO og flere andre deres bud på strategisk kommunikation, i daglig tale STRATCOM. En gennemgående tråd blev Danmarks manglende evne til at fastlægge egentlige strategier, hvilket i sagens natur vanskeliggør kommunikationen af strategierne. Samtidigt gav vores engagement i Afghanistan anledning til debat. Igen var det tydeligt, at mange aktører i mediebilledet har hver deres argumenter og perspektiver på den danske indsats, hvilket naturligt slører hver enkelt aktørs eget budskab – for manges vedkommende et budskab, som burde repræsentere en national holdning og plan for deltagelsen. Måske ikke en uventet konklusion, men en lærerig og inspirerende mulighed, at møde mange af de centrale aktører samlet på ét sted og ikke mindst med to gode paneldebatter, hvor også deltagerne fik anlagt gode perspektiver på den danske politik. Seminaret var det sidste af en seminarrække på tre P-seminarer, og såfremt en kommende arbejdsgruppe ikke vælger at afholde seminarer eller kurser med vis frekvens, må det siges, at P-udvalget fik afsluttet på toppen i relation til deltagerengagement.

Tiden er nu kommet til at kigge fremad. HPRD bestyrelse ønsker at nedsætte en arbejds​gruppe, som støtter ikke blot vores medlemmer, men i høj grad også forsvaret. Et forsvar, som i dag har selvstændige kapaciteter indenfor paraplybegrebet INFO OPS. Således skal AG INFO OPS arbejde med de non-kinetiske discipliner så som psykologiske operationer, civilt-militært samarbejde, pressearbejde og –relationer m.v. med en målsætning om, at løfte førnævnte kapaciteter, hvor man ikke selv evner det i et forsvar presset af nedskæringer og samtidigt krav om øget output især på den internationale scene. Opstilling af INFO OPS kadre under FAK har været på tale, men det spændende udviklingsarbejde i tæt samarbejde med forsvarets specialister er endnu ikke påbegyndt. For deltagelse i dette arbejde, kontakt OL-R S. E. Straarup, HPRD bestyrelse.

Tilbage er nu blot endnu engang at sige tak til P-udvalget for en hæderkronet indsats gennem cirka 50 år, og ønske god arbejdslyst til den kommende AG INFO OPS!
Aftaleudvalget

Sekretariatschefen har også i 2010 haft en lang række henvendelser fra medlemmer vedrørende løn- og kontraktforhold. Ud over at yde almindelig vejledning, herunder nødvendig kontakt til FPT og andre myndigheder i enkeltsager, er der fortsat koordinationsspørgsmål med linjeofficerernes organisation (HOD) mht. spørgsmål vedr. dels reaktionsstyrke- og korttidskontrakter mv.

Det er indtrykket, at sagsbehandlingen hos FPT og forsvarets øvrige myndigheder stort set fungerer, som medarbejderne kan forvente. Der er stadig enkeltstående udfordringer, som dog adresseres og løses løbende.

I 2010 lykkedes det endeligt at afslutte forhandlingerne vedr. overenskomsterne for perioderne 2002 – 2005 og 2005 – 2008. Resultatet indebar, at indkommanderingsvederlaget blev forhøjet med kr. 10,30 pr. indkommanderingsdag.

FPT skal nu i gang med at regulere de udbetalte indkommanderingsvederlag med virkning fra 1. okt. 2008.

HPRD forventer at blive indkaldt til forhandlinger primo 2011 vedr. overenskomsten 2008 – 2011.

FPT planlægger at udarbejde en ny bestemmelse som afløsning for KFF B.5-27. HPRD forventer at være involveret i dette arbejde allerede i de indledende faser.Som del af arbejdet med en ny bestemmelse eller umiddelbart i forlængelse heraf, vil der bl.a. blive behandlet flg.:

· Justeringer af kontraktformer og –struktur

· Lønstruktur, herunder ”ny løn”, løngrupper og tillæg

· Aflønning i forbindelse med videreuddannelser (VUT I og II samt ækvavilerende uddannelser)

· Forlængelse af kontraktforhold efter den pligtige afgangsalder

· Løn- og kontraktaftaler for beredskabsofficererne af reserven til erstatning for de hidtidige aftaler fra 1994

Uniformsudvalget
HPRD har deltaget i FKO’s revitaliserede uniformsudvalg, som havde 1. møde gennem flere år. Mødet blev afholdt onsdag den 6. oktober 2010 i FKO.

Der var tale om et positivt og udbytterigt møde ledet i en konstruktiv og positiv ånd med deltagelse af de operative kommandoers Uniforms udvalgsformænd, HJK, de respektive personaleorganisationer samt repræsentanter fra FMT.

Interessant var det at høre de forskellige kommandoers problemstillinger på uniformsområdet, men specifikt var det mest interessante den gennemførte principbeslutning omkring anskaffelse og udlevering af idrætsudstyr til al fast personel med implementering primo 2011.

Der er afsat et startbudget på 23 mio. for initialanskaffelsen for 2011 og efterfølgende 16 mio. som løbende pristalsreguleret driftsudgift for de kommende år.

Der vil være 2 forskellige pakninger:

En basispakke bestående af udendørs sko, løbedragt, shorts, kort t-shirt og løbestrømper samt

En Basis pluspakke bestående af indendørs og udendørs sko, løbedragt, korte og lange tights, shorts, kort- og langærmet t-shirt samt løbestrømper.

Pakkerne der selekteres til de respektive personalegrupper leveres i produkterne New Line og New Balance. Al HBU personel får basispakken udleveret og til fast ejendom ved hjemsendelsen. 

Fast tjenestegørende PSN får udleveret basis pluspakken herunder til fornyelse hver andet år. Særligt krævende MIL enheder, JGK, MP m.m. får tildelt idrætsbeklædning årligt.

Status på udlevering til Reservepersonel er at det pt. ikke er planlagt, at der udleveres til denne personelgruppe, herunder tillige HJV-personel.
HPRD er repræsenteret i Flyvevåbnets Uniformsudvalg (FLV UU). I 2010 blev der afholdt to møder i udvalget. FLV UU har behandlet emner vedr. konkrete uniformsspørgsmål. Eksempler på dette er:

Normering af standardudrustning, idrætstøj, selvkøbte genstande, uniformer til kvinder, nye støvler, ny vindjakke. Indførelse af tjenestegrensmærker og uddannelsesemblemer for alt personel i FLV er blevet drøftet i FLV UU og indstilling er foretaget til CH/FTK.

I forlængelse af FC øgede fokus på uniformsområdet er FLV uniformsreglement blevet opdateret og efterlevelse af reglementet er blevet indskærpet overfor FLV personel.

I 2011 vil de ovenstående emner blive fulgt til dørs og HPRD vil søge at tilsikre, at PSN-R erindres ved beslutninger vedr. uniformsområdet.

Sprogofficersudvalget

Året 2010 har på sprogofficersområdet i høj grad været præget af, at det endelig lykkedes at påbegynde opstillingen og enkadreringen af Sprogofficersenheden (SPE). Dette har medført et markant øget aktivitets- og efteruddannelsestilbudsniveau for sprogofficerer designeret i enheden både på sproglige og på militære områder, f.eks. GME. Dette er i sig selv yderst positivt og demonstrerer, at der er stort potentiale i entitetstanken også på andre områder i det danske forsvar, og at en samlende enhed kan være med til at skabe det tilhørsforhold og den korpsånd, som mange reservister har savnet de senere år. Samtidig har oprettelsen af enheden medført en mængde udnævnelser fra PL-R til KN-R, hvilket kan ses som skridt i retningen af (gen)skabelse af en egentlig karrierevej for sprogofficerer, hvilket forhåbentligt og formentligt formelt cementeres med genetablering af VUT1 for reserveofficerer i 2011.  Dette betyder imidlertid ikke, at SPU er blevet undværligt, endsige arbejdsløst - snarere tværtimod. Det har nemlig vist sig påkrævet at følge den faktiske implementering af SPE nøje. SPU har på den baggrund identificeret fire områder, som fortsat kræver en særlig opmærksomhed fra HPRD side:

· At det nære samarbejde i PARU/ISP (Institut for Sprog) fungerer optimalt (SPE samarbejdsudvalg ligger ved PARU/ISP).

· At tilsikre at sprogofficerskorpset har kontinuerlig interaktion med forsvarets øvrige enheder og myndigheder i alle værn, og ikke udvikler en ”osteklokkementalitet”.

· At der sker en vartning og erfaringsopsamling på de ”non-kinetic”-områder, som sprogofficererne varetager (f.eks. brug af tolk, kultur- og kontaktfærdighedsområdet).

· At der til stadighed tages vare på sprogofficerernes Tjeneste, Uddannelse og Karriere (TUK).

· Identificeringen af disse fire hovedopgaver medfører, at det bliver nødvendigt at revidere SPU kommissorium og taskingliste. Dette arbejde påbegyndes i starten af 2011.

Alt i alt har 2010 således været et positivt år set med sprogofficersbriller, men det lader altså ikke SPU arbejdsløst i 2011.
Sergent- og konstabeludvalget

SG-udvalget har også i 2010 haft en aftale om samorganisering med KS-udvalget, idet hensigten fortsat har været, at arbejdet og udvalgsmøde(r) skulle afholdes samlet for at opnå bedst mulig synergieffekt.

Der har i 2010 ikke været afholdt møder, men derimod er kommunikationen og udveksling af MIL relevante nyheder i SG-KS udvalget foregået pr. mail og telefon. Det er hensigten i første halvår af 2011 at søge planlagt afholdt et fælles KS – SG weekendseminar. Planen er at drøfte fælles problemstillinger, udfordringer og arbejdsområder for KS-R og SG-R grupperne, herunder kontakt til og samarbejdet med CS, som besidder SG-R gruppens forhandlings- og aftaleret. Et andet emne er optimering af potentielle aktiviteter og kurser for disse to grupper i regi af HPRD og til dels også FPT, samt fortsat søge at hverve KS-R og BM-R til foreningen, hvilket gennem årene har vist sig mest effektivt ved ”fra mund til mund metoden” under øvelser og andre indkommanderinger med enhederne, hvor kolleger i disse personalegrupper er mødtes.

Formand KS-udvalget har varetaget det højt prioriterede emne som HPRD repræsentant på Veteranområdet, hvilket FKO har haft særdeles stor fokus på i 2010 m.h.p. at få implementeret regeringens veteranpolitik. Politikken består af 19 punkter, og hvor FKO har fået ansvaret for de 16.
.

Et fælles BM-R / KS-R hold har igen deltaget i international skydekonkurrence i Polen i november med 2 hold – ”old team” og ”new team”, og denne gang igen med et overordentligt pænt resultat. Og blev ikke overraskende nr. 2 i den samlede holdkonkurrence blandt samtlige udenlandske hold. Well done – til vores repræsentanter i den internationale konkurrence.

NATO-skolens kurser i Oberammergau har nu været tilgængelig for vore personelgrupper i godt 3 år, men interessen er heldigvis stigende og flere af vore medlemmer byder ind med tilmeldinger på de BM-R relaterede kurser. I 2010 var antallet igen 4 deltagere på Senior NCO Orientation Course og CBRN Defense Orientation Course. Derudover har BM-R deltaget med 26 medlemmer og KS-R med 5 medlemmer på SIKPOL seminar, P-seminar, HUMFOL-seminar og værnsfælles PARU-seminar. En markant forøgelse, som viser en stigende interesse for arbejdet og aktiviteterne.

SG- og KS udvalget har igen i 2010 haft målsætningen med at levere én artikel pr. udgivelse af Reserven, hvilket er lykkedes omhandlende øvelser, aktiviteter og øvrige muligheder for de to personelgrupper.

SG-udvalget har arbejdet for adgang til merit- og geled udnævnelser af SG-R og OS-R til næsthøjere grad, hvilket alene er sket i et begrænset omfang ved MP – HRN og et par stykker i FLV. Denne manøvre har vist sig værende en vanskelig proces, idet FPT og HOK henholder sig til, at der ikke findes en struktur for disse BM-R. Det er lykkedes at få udnævnt Forsvarets første CSG-R i FLV, efter en større indsats, og målet er nu også at få åbnet for den struktur udvidelse i de to andre værn.

Omkring ”badekars”-problematikken med manglende operative strukturer anes der ”lys for enden af tunnelen” da én af de afledte følger fra implementeringen af Forsvarsforliget har været, at der oprettes tjenestegrens- og operativt faglige entiteter. Dette arbejde pågår fortsat, men en afklaring og implementering forventes senest medio 2011.

I sensommeren afholdtes et godt og udbytterigt møde med formanden for CS for at få orienteret omkring personelgruppernes og HPRD’s behov for mere kontakt og samarbejde. Dette gode samarbejder fortsætter.

Endelig kan nævnes en opstået problemstilling for en større gruppe R-PSN, såvel KS-R som SG-R i HRN og SVN, som har en politimæssig baggrund og ansættelse, og samtidig er designeret i MP-enheder. Denne designering ønsker Rigspolitiet ophævet pga. en erkendt problemstilling i.f.m. Rigspolitiets interne bestemmelser. Formanden for SG-udvalget er involveret i dette arbejde med såvel HRN MP, FPT og FKO om at tilvejebringe et fornuftigt direktiv for disse kollegers anvendelse, således såvel Forsvaret som Rigspolitiet kan acceptere dette under de juridiske forudsætninger. Et arbejde som forventes at få et positivt og pragmatisk udfald.

Afslutningsvis skal nævnes, at de to udvalg fortsat i 2011 vil søge at arbejde for flere uddannelsesmuligheder herunder kursusmuligheder og –tilbud inden- og udenlands i nært samarbejde med OL-R J.A. Nielsen.
Reservens Idrætsråd (RIR)

Feltsportskursus har i 2010 været gennemført i otte aktive kredse landet over, nogle af kredsene med et meget højt aktivitetsniveau andre med et lidt mindre ambitiøst niveau. Det samlede deltagerantal på feltsportskursus er 463 deltagere, og der har været over 400 aktivitetsdage over hele landet. Fordelingen på retningerne er følgende Retning A/Feltsport/Orienteringsløb 356 deltagere, Retning B/Skydning 259 deltagere og Retning C/Styrketræning 118 deltagere.

Dansk personel af reserven har i 2010 som sædvanlig klaret sig tilfredsstillende ved de internationale konkurrencer vi har deltaget i. I år har der været CIOR-stævne i Stavanger/Norge. Danmark deltog med tre hold, de placerede sig alle i den bedste halvdel og det bedste danske hold på en syvende plads. 

I årets løb har personel af reserven deltaget i mange DMI stævner. Som sædvanlig har personel af reserven også været med helt fremme i konkurrencen om det danske mesterskab i feltsport, med såvel en anden plads individuel og som hold. Vinderne hos de ”lidt ældre” (veteranerne) ved DM feltsport, var også et hold fra vores medlemsskare. 

AESOR stævnet afvikles kun i ulige år derfor ingen resultater herfra.

RIR har også i år støttet en række andre aktiviteter, der har blandt andet været sendt hold til Nijmegen marchen i Holland. RIR har igen i 2010 haft et konstruktivt samarbejde med Hærens Operative kommando, Søværnets Operative kommando og Forsvarskommandoen.

RIR, administrerer og indrapporterer årligt til Forsvarskommandoen via Hærens Operative kommando hvor mange af de tilmeldte i retning B, der har skudt minimum tre gange i løbet af året. Personel af reserven med kontrakt, har mulighed for at få pistol i udlån, såfremt ovennævnte kan dokumenteres og soldaten efter indstilling kan godkendes af Forsvarskommandoen/Hærens Operative kommando. Efter en periode med lidt usikkerhed omkring ordningen, er der igen i år foretaget den formelle indrapportering og ordningen kører nu efter bestemmelserne herfor.

Nordisk Idrætsråd (NIR)
De Nordiske mesterskaber i Feltsport blev i år afholdt for 71. gang i Stavanger/Norge allokeret med CIOR, derfor blev der ”kun” gennemført denne ene internationale sportskonkurrence i år. Det Nordiske mesterskab blev vundet af et norsk ”novice” hold og med et dansk hold på anden og tredje pladsen, lige foran Finland på fjerde pladsen. I 2011 gennemføres konkurrencen efter normalt koncept i den sydlige del af Finland i perioden 1. – 3. juli. 
CIOR 
Året 2010 har budt på en række ændringer indenfor CIOR. Både som organisation og i forhold til det danske bidrag. Som beskrevet i afsnittet nedenfor omkring formål og fremadrettet fokus for de forskellige områder har Danmark valgt at ændre sammensætningen i delegationen, således at fokus fremadrettet vil være indenfor Young Reserve Officers Workshop (YROW) og YRO-komiteen, Partnership for Peace (PfP) komiteen, MILCOMP samt council.

I forbindelse med sommerkongressen i Norge i 2010 er præsidentskabet overgået fra Holland til Norge, som forhåbentligt formår at flytte fokus i organisationen fra de meget indadrettede diskussioner omkring forfatninger og medlemmer til en mere produktiv debat med målrettede leverance rettet mod CIOR’s interessenter. I dette spørgsmål udestår fortsat NRFC’s rolle i forhold til CIOR, da ikke alle lande deler Danmarks holdning, hvor NRFC både er en primær interessent, men også samtidig vores foresatte i den hjemlige struktur. 
Formål og fremadrettet fokus for de forskellige områder

PA-komiteen:

Komiteen har indtil videre fungeret, som en intern stabsfunktion til præsidentskabet og støttet med artikler til hjemmesiden for CIOR. Samtidig har komiteen de sidste to år afholdt en mindre media workshop, som har været gennemført sammen med den årlige sommersommerkongres.

Komiteen blev på dette års sommerkongres i Stavanger nedlagt. PA-opgaver løses herefter i et mere fleksibelt setup af præsidentskabet. Kaptajn Johan Bitsch Nielsen fra Danmark arbejdede som sidste formand for komiteen for denne ændring og er i forbindelse med det norske præsidentskab midlertidigt trådt ind i præsidentskabet for at overdrage PA-opgaverne.

Medlem: Kaptajn Johan Bitsch Nielsen (Nu i præsidentskabet)
Komiteen nedlagt fra 2011

CIMIC komiteen:

Målet med CIMIC-komiteen er at arbejde med emner, der befinder sig i snitfladen mellem det civile og militære område – både nationalt såvel internationalt. De seneste år har fokus været på at gennemføre et studie omkring CIMIC-enhedernes sammensætning, organisation og træningsområder i de respektive NATO-lande. Derudover har komiteen arbejdet på at etablere et samarbejde med CIMIC Center of Excellence (CCoE).

Projekter: (næste 2 år)

· Opdatering af CIMIC-studiet.

· Studie omkring NATO’s comprehensive approach med fokus på samarbejdet mellem NGO’er, IO’er og de militære enheder.

Relevans for DK:

Hvis komiteen formår at løfte niveauet for dens projektet indenfor bl.a. ”NATO’s comprehensive approach” eller udvælge andre områder vurderes komiteen, at vil kunne bibringe de danske CIMIC-enheder på både BTN, BDE og DIV-niveau med en række best practise studier, herunder tilbyde et fora, hvor Danmark vil kunne bringe udfordringer ind til debat.

Medlem: Major Martin Lyngaa Simonsen (Nu delegationsleder for CIOR)
Danmark har samtidig valgt ikke at indstille et nyt medlem, før komiteen kommer med projekter, som kunne have relevans for Danmark

DEFSEC komiteen:

Defence and Security (DEFSEC) komiteen har i det forgangne år kun arbejdet med input til sommerkongressen i 2010. Den nye formand arbejder således på at opstille en række projekter, som komiteen fremadrettet skal arbejde med.

Medlem: Danmark er ikke medlem af denne komite.
Danmark har samtidig valgt ikke at indstille et nyt medlem, før komiteen kommer med projekter, som kunne have relevans for Danmark

LEGAL komiteen:

Denne komite fungerer meget lig PA-komiteen, som en intern stabsfunktion for præsidentskabet og council. Samtidig har komiteen støttet MILCOMP og YROW med en test i krigens love.

Medlem: Major Peter Michael Andersen er trådt ud af komiteen gældende fra sommerkongressen 2010
Danmark har samtidig valgt ikke at indstille et nyt medlem til komiteen.
MILCOMP

MILCOMP komiteen har til formål at videreudvikle og gennemfører den årlige konkurrence. Danmark har i det forgangne år ikke haft noget medlem af komiteen. Danmark stillede dog til konkurrence i 2010 med 3 hold.

Medlem: Ingen (Major Kim Åge Nielsen Birkerød vil frem til kongressen i 2012, hvor Danmark er vært, indgå i komiteen mhp. at støtte som del af den tekniske jury  i konkurrencen, samt samle erfaringer til afholdelsen i Danmark).

YRO komiteen:

Et af de områder, som Danmark hidtil har satset meget på, og en komite som Danmark fortsat vil være medlem af. Komiteen har til formål at skabe forudsætninger for gennemførelsen af det årlige YRO-seminar og YRO-workshop. Komiteen arbejder samtidig med at forbedre konceptet for disse samlinger, så de yngre reserveofficerer får en mulighed for at agere med reserveofficerer fra andre NATO-lande. (Se nedenfor)

Projekter:

· Gennemførelse af det årlige YRO-seminar for yngre reserveofficerer fokuseret på de nye NATO-lande. Temaet i 2011 er NATO's New Strategic Concept and its Implications for new Member States.

· Gennemførelse af den årlige YRO-workshop for yngre reserveofficerer under 30 år.

Medlem: Kaptajn Ann-Christina Salquist (Formand for komiteen indtil 2012)

YROW:

YROW-delegationen giver mulighed for, at unge RESOF’er kan få lidt international erfaring. Det er væsentligt og relevant, såfremt de senere skal virke i en international mission. Workshoppen som foregår hen over 5 dage giver et godt indblik hvordan andre landes forsvar fungerer, hvor erfaringerne kan sammenlignes med én uges internationalt kursus. 

Relevans for Danmark:

· Med stadig færre muligheder for international tjeneste for unge RESOF, er workshoppen relevant at holde åben som én mulighed for at give unge RESOF lidt internationalt erfaring mhp. en evt. senere udsendelse.

· YROW kan ligeså virke som et springbræt ind i RESOF arbejdet hjemme i Danmark, hvilket til stadighed er nødvendigt for at sikrere en fungerende Reserve.

Deltagerne udvælges dermed også med henblik på fremtid virke i forsvaret såvel som reserven.

Næste delegationsleder: Premierløjtnant Simon Bertelsen

PFP komiteen: 

Målet er at hjælpe PFP&O (samt nye NATO lande) med de strukturelle, juridiske og praktiske forhold omkring opbygningen af en militær Reserve samt reserveofficersforening.

Projekter (næste 2 år):

· Etablering af kontakt til reservist struktur i Serbien mhp. introduktion til CIOR

· Tilsvarende aktiviteter for diverse ”Outreach” lande

Relevans for DK:

· Målet er på linje med dansk politik om at støtte de nye demokratier, samt det danske forsvars støtte til nye NATO lande.

Medlem: Kaptajn Tony Heelsberg Pedersen

· Symposium working group:

Danmark har i 2010 taget del i at planlægge og gennemføre et større symposium omkring ”NATO’s comprehensive Approach”.  Kvaliteten i både gennemførelsen, herunder talerne samt de afsluttende produkter stiger løbende år for år. 

Medlem: Kaptajn Tony Heelsberg Pedersen

· Council:

Council arbejder som det øverste organ i CIOR og kan sidestilles med en bestyrelse. Effektiviteten i concil har ladet en del tilbage at efterlade. Fokus skal i 2011 og 2012 være at skifte fokus i CIOR-organisationen fra de interne diskussioner omkring forfatninger og medlemmer til en mere produktiv debat med målrettede leverance rettet mod CIOR’s interessenter. 

Under sommerens kongres i Stavanger i August 2010 blev posten som delegationsleder overdraget fra Oberst løjtnant Birger K. Hansen til Major Martin L. Simonsen, idet Birger nu skal fokusere på arbejdet i NRFC og som formand for HPRD.

Projekter (Næste to år):

· Afskaffe fransk som andet sprog i CIOR. Et forslag som Danmark har fremsendt ultimo 2010, og som skal til afstemning i februar 2011.

· Etablere en mere strømlinet portefølje og projektstruktur, som kan være med til at understøtte udvælgelse og prioritering af projekter for de enkelte komiteer i CIOR.

· Etablering af en governancestruktur i CIOR, som kan understøtte portefølje og projektmodellen, og som samtidig kan skabe en række fora, der kan støtte og facilitere komitéerne i CIOR.

Vicepræsident (Delegationsleder for Danmark): Major Martin Lyngaa Simonsen
CIOMR

Såvel MWM i Bruxelles som Sommerkongressen i Stavanger i Norge blev vel gennemført under ledelse af det franske Præsidentskab.

I lighed med tidligere år er der i tilslutning til såvel MWM som SC blevet afholdt workshops af én dags varighed. Emnet for dette års workshop var: Kendskab til MIMMS (Major Incident Medical Management and Support). Det videnskabelige program ved begge årets møder havde et niveau der afspejles i at CIOMR `s møder oppebærer CME akkreditering.

CIOMR har status som observatør i COMEDS - (Committee of the Chiefs of Military Medical Services in NATO). Repræsentationen i COMEDS varetages af Præsidenten og Generalsekretæren for CIOMR.  Ved COMEDS mødet afholdt i  December 2009 i Bruxelles taskede COMEDS CIOMR med opgaven :”Strategies to recruit and retain medical personel”. Denne tasking arbejdede CIOMR målrettet med og kunne på COMEDS mødet i Bratislava i maj 2010 fremlægge en rapport som blev vel modtaget.

Ved sommerkongressens afslutning blev det franske Præsidentskab afløst af Tyskland.

YROT 

YROT rører på sig i form af et nyt initiativ der kalder sig Aktive Reserveofficerers Taskforce (AROT) hvis formål er at identificere en række relevante projekter, hvor der med medlemmer fra AROT kan dannes en taskforce, som arbejder med emnet.
- Udpege en række SME, som kan fungere som PoC for andre reserveofficerer i relation til eksempelvis kontakt til enhederne, faglige områder, forfremmelse, muligheder for tjeneste og udsendelser mv.

Der planlægges at afholde et AROT seminar i løbet af foråret – AROT  kan følges på LinkedIn og Facebook. 

Medlemsstatus

Reserveofficersuddannelsen blev som bekendt genetableret ved Hæren og Flyvevåbnet i 2009. Dette er særdeles positivt. Medlemsmæssigt vil foreningen først rigtig få gavn og glæde af dette i forbindelse med afslutningen af det samlede to års uddannelses- og gavntjenesteforløb og de nye reserveofficerers overgang til en rådighedskontrakt.  I takt med at personel af reserven generelt igen er blevet en efterspurgt ressource, har det på samme vis betydet en mindre negativ medlemsudvikling for Foreningen i 2010.
Medlemstallet er ved årsskiftet på ca. 1.800.
Sekretariatet

Sekretariatets dagligdag har i 2010 koncentreret sig om de løbende sager fra bestyrelsen, kredse og udvalg. Medlemmernes almindelige sager spænder fra almindelig egentlig vejledning, lønsager, rejseordre, til vejledning i Foreningens kurser med mere.
RESERVEN

Redaktionen har tilstræbt aktuelle emner relateret til bl.a. til Forsvarets internationale opgaver, den regionale føringsstruktur og foreningens kurser og seminarer. 
Bladet blev udgivet fire gange i 2010 med henholdsvis 28, 24, 28 og 24 sider, hvilket er samme antal sider som for 2009, og i overensstemmelse med det af bestyrelsen lagte budget for bladet.
Annonceindtægterne har været mindre, hvilket bl.a. skyldes at annoncørerne har været tilbageholdende i forbindelse med den generelle økonomiske krise. 

Kredsene  
Foreningens ti kredse har udført et solidt og engageret stykke arbejde for at tilbyde medlemmerne kredsaktiviteter i nærområdet. Nedenstående giver et lille indtryk af de mangeartede aktiviteter og arrangementer:

Københavnskredsen:

Kredsen har i 2010 gennemført 7 kredsarrangementer:

· Dansekursus

· Afdansningsbal

· Foredrag om erfaringer som FN-observatør i Liberia

· Premiereforedrag for bogen Kvindernes Krig

· Besøg på Frederiksværk Krudtværk og efterfølgende grill arrangement

· Besøg på Beredskabsstyrelsens Museumssektion i Esbøndrup

· Julebanko

Kredsens feltsportsafdeling har gennemført Feltsportskursus på retning A, B og C samt deltaget aktivt indenfor Biathlon, Nordisk og CIOR. 

Retning C gennemfører ligeledes Den Obligatoriske Fysiske Tilstandsprøve med indberetning til FPT.

Feltsportskursus markerer sæsonåbningen med feltmæssig spisning og sæsonafslutningen med middag. Begge arrangementet er meget traditionsrige og velbesøgte.

Ved årets afslutningsmiddag tildeltes Idrætsmærke nr. 50 til Arne Krog, idet formanden for Idrætsmærket Susanne Jensen selv dekorerede Arne Krog.

Foredraget om erfaringer som FN-observatør i Liberia ved PL-R Malene Simonsen afholdtes i forbindelse med afholdelsen af Kredsens Generalforsamling.

Ved dette års generalforsamling genvalgtes Niels Kirkegaard, Henrik Breiting og Lars Bondo Svane.

Dansekursus gennemførtes med to hold for henholdsvis Begyndere og Øvede, og sæsonen afsluttedes med afdansningsbal på Restaurant Josty, hvor der også var deltagelse ud over deltagerne Dansekursus. Kursus og afdansningsbal vurderes som en fortsat succes.

På udgivelsesdagen for bogen Kvindernes Krig fortalte bogens forfatter Anne-Cathrine Riebnitzsky om bogen og oplevelserne bag bogen.

Anne-Cathrine Riebnitzsky har efter 14 måneders ophold først som soldat og siden som rådgiver for Udenrigsministeriet i Helmand skrevet en stærk, personlig beretning om kvindernes kamp for et bedre liv. Den er også en gribende beretning om at være kvindelig soldat i Afghanistan, om den altid nærværende risiko og om sorgen over faldne kammerater.

Kredsens forårsudflugt gik til Krudtværket i Frederiksværks, som var i funktion frem til 1970'erne. 

En spændende rundvisning på krudtværket og de driftige tanker bag byggeriet blev suppleret med indsigt i planen for Frederiksværk som fæstningsby - en forsvarsplan, som dog ikke blev gennemført.

Efterfølgende spiste deltagerne grillmad i Melbylejren og fik ligeledes der en rundvisning i og historien bag lejren.

Københavnskredsen besøgte Beredskabsstyrelsens Museumssektion i Esbønderup, der er indrettet på den gamle mobiliseringsstation. Efter rundvisningen orienteredes deltagerne om redningsberedskabet nu og i fremtiden

Julebanko afholdtes i Nordre Magasin, Kastellet og var som altid hyggeligt.

Feltsportskursus er gennemført med fortsat stor tilslutning og mange udrykninger på alle retninger under ledelse af MJ-R Anders Poulsen.

Kredsen har deltaget i Kredsskydning på Hjemmebane og Skallebøllestævnet på Fyn. Hovedparten af træningen til CIOR og Nordisk sker i kredsen og der gennemføres knap 100 træningssamlinger.

Støtten fra Forsvarsakademiet, Den Kongelige Livgarde og Totalforsvarsregion København har som de tidligere år været meget tilfredsstillende.

Vestsjællandskredsen:

Kredsen har også i det forgangne år indbudt til arrangementer i samarbejde med anden lokal forsvarsrelateret forening. Kredsen tilrettelagde et særligt arrangement m.h.p. at gennemføre et generationsskifte. De modtagne meldinger fra yngre medlemmer betyder, at kredsen indstiller til kredsgeneralforsamlingen, at der ikke findes grundlag for et fortsat virke.
Storstrømskredsen:

Kredsens medlemsskare er omkring 70. Kredsen har relativt få medlemmer under 35 år.

Det skal kraftigt pointeres, at DANILOG til fulde har leveret den service, som blev os stillet i udsigt, og derved udvist fornem gæstfrihed for kredsens aktiviteter.

Kredsens legat for ”Fremragende International Tjeneste” blev i 2009 uddelt til PL-R Sebastian Wiberg ved et arrangement på Vordingborg kaserne 08 APR.

Arrangementer:

- JAN: Hærhjemmeværnsdistrikt Storstrømmens Musikkorps giver koncert på Vordingborg kaserne 

- FEB: Kredsgeneralforsamling.

- APR: CIMIC aften med legatmodtager PL-R S. Wiberg.

- APR: Besøg på Masnedøfortet i anledning af 70-års dagen for Danmarks besættelse.  

- SEP: Kredsen har 2 repræsentanter i Vilnius i forbindelse med det årlige seminar i regi af Baltic Sea Cooperation.

- OKT: Kredsen er medarrangør af HPRD årlige SIKPOLSEM.  

Udover kredsgeneralforsamlingen, som organisatorisk set er årets vigtigste begivenhed, har det været muligt at gennemføre øvrige arrangementer ved at samarbejde med andre organisationer eller myndigheder. Koncerten i Vordingborg skete i samarbejde med DANILOG, og de 2 arrangementer i APR skete i samarbejde med PARU MNC NE, som netop afholdt Boot Camp for Korpsets PSN-R, og hvor de 2 aktiviteter var en del af campens øvelsesliste. 

Det må tilstås, at livet som en lille og geografisk spredt kreds er en absolut udfordring.

Fynskredsen: 

Kredsen har i 2010 haft et godt aktivitetsniveau og -indhold på højde med tidligere. Det har været et spændende og travlt år. Der har ud over et fuldt feltsportsprogram været afholdt foredrag og sociale arrangementer - ikke mindst Midsommergrill og Julestuen. Igen i år har vi benyttet aftalen med HISAM om, at alle HPRD-Fyn medlemmer kan deltage gratis til foredrag mod et bidrag fra kredsen. Der har været afholdt følgende foredrag i kredsen:

· Barn i Det Tredje Rige, Fru Gabriele Guldborg om barndom i nazi-tyskland

· Varme, fluer og ørkensand, PL-R Christina Jo Larsen om Afghanistan 

· I Europas krudttønde, SSG J Klemmensen om sine oplevelser i Bosnien og Kosovo 

· Søren Gade, foredrag af tidl. forsvarsminister om sin baggrund om tid som minister

· Panserkending, MJ-R Magnussen afholdte lektion i PANK 

Årets Kredsskyttestævne i Skallebølle blev afviklet sammen med Lillebæltskredsen. Deltagelsen var i igen år meget tilfredsstillende. Med stor dygtighed lykkedes det for værterne at besejre de øvrige kredse (FYN nr. 1, LIL nr. 2). Det er vinderens privilegium at være kæk - og det var vi i et hyggeligt samvær med alle kredse. Vi håber at, vi får et ligeså hyggeligt stævne næste år. Individuel vinder blev PL-R Anders Frimuth fra Fynskredsen, som skød 307 points (max. er 335). 

Feltsportssiden er kredsens største aktivitet. De ugentlige skydeaftener er velbesøgte, både udendørs om sommeren (i Skallebølle med 9 mm pistol) og indendørs om vinteren. (med 5,6 mm indstikssæt). Terrænsporten er for størstedelens vedkommende koblet på Odense Orienteringsklubs arrangementer. Desuden deltager feltsportskursus i nogle civile terrænskydninger, f.eks. Skallebjerg.

Totalforsvarsregion Syd har igen i år ydet os en god og udmærket støtte. Kredsen gengælder støtten ved at hjælpe enkeltpersoner, der står for udsendelse, med træning i skydefærdigheder og anden feltmæssig uddannelse. Derudover udveksles instruktørstøtte til Regionen i det omfang det er muligt. 

Som noget nyt er kredsen begyndt at afholde lektioner kendt fra tiden som soldat. I det nye år vil der blandt andet være orienteringslektioner om forsvarets struktur og materiel, samt andre gode militære relevante (og sjove) lektioner afholdt af kredsens medlemmer. Kredsen vil fastholde fokus på de af forsvarets missioner, hvor reserven stadig spiller en stor rolle. Derfor er der et pågående arbejde på at bringe erfaringer fra missioner til kredsen - og vi vil ikke skuffe i 2011.  
Lillebæltskredsen: 
2010 har været et meget positivt år for Lillebæltskredsen. Vi har fået adskillige nye medlemmer tilført, uden at der er afgået nogen – andre end ved naturlig afgang.

I marts og april gennemførte vi indendørsskydning hos Vejle Politi med 9 mm pistol.

6. maj besøgte vi MHJV i Kolding, hvor vi deltog i den årlige sø-målsskydning med LMG.

I sommermånederne gennemførte vi udendørsskydninger på vores bane i Tirsbæk. Her blev der skudt med pistol og en enkelt gang med haglgevær mod lerduer.

Sommertræf på Tirsbæk blev afholdt den 12. august. Her deltog der ikke mindre end 22 fra både Lillebæltskredsen, Fynskredsen, Sydvestjyske og MHJV.

Til Skallebøllestævnet deltog vi med 4 mand, der både deltog i afviklingen og som skytter. 

Feltsportsafslutningen foregik på Koldinghus den 4. november.

Igen i år har vi været heldige at kunne benytte banerne på politigården i Vejle. Med lidt knofedt og hammer fik bestyrelsen klargjort banerne, således at vi i denne vintersæson også kan afholde pistolskydning indendørs. Det skal bemærkes, at vi kan skyde med 9 mm - ingen indstik.

Vi finder det meget vigtigt, at alle i HPRD til stadighed og vedvarende iværksætter arbejder, der fremmer tilgangen af nye medlemmer og fastholder de nuværende medlemmer.

Lillebæltskredsen vil derfor undersøge mulighederne for at lokalkredsene kan medtage betalende virksomheder som gæster ved et antal foredrags- og feltsportsarrangementer.

Kun gennem aktiv oplysning vil ikke-militære personer kunne få indsigt i det netværk, der er til rådighed for aktivt og hjemsendt personel i forsvaret. Samtidigt kan kredsene på denne måde eventuelt tilføre økonomiske midler til HPRD.

Ved alle årets afholdte arrangementer, har der været en meget stor opbakning og deltagelse fra medlemmerne i Lillebælt og vore nabokredse. Det siger bestyrelsen tak for. Som formand vil jeg takke min bestyrelse for stor hjælp og opbakning til arbejdet i Lillebæltskredsen. Bestyrelsen vil i 2011 fortsat arbejde mod, at endnu flere medlemmer deltager i vores arrangementer.
Midtjyske Kreds: 
 Årsberetningen 2010 for HPRD Midtjyske Kreds er, som det har været tilfældet siden 2007, delt op i to separate dele – en del der beskriver aktiviteterne for bestyrelsen for HPRD Midtjyske Kreds, udfærdiget af formanden for HPRD Midtjyske Kreds, og en del der beskriver aktiviteterne for Feltsportskursus for Personel af Reserven, udfærdiget af Feltsportslederen. 

Torsdag den 4. februar 2010 gennemførte bestyrelsen den årlige generalforsamling, hvor vi også denne gang brugte lokalerne på Hjemmeværnsdistrikt Østjylland på Grimhøjvej i Brabrand. 

Bestyrelsen blev konstitueret på bestyrelsesmødet den 22. februar 2010. 

Feltsportslederen PL-R Rune Erichsen er fortsat tilknyttet bestyrelsen som observatør. Derudover blev OL-R Henrik D. Madsen genvalgt på generalforsamlingen som kredsens revisor for det kommende år. 

* I løbet af året har PL-R Henrik Knattrup Nielsen fået job i udlandet og PL-R Ebbe Matthiesen har afsluttet sin civile uddannelse, fået job og flyttet til København. I den forbindelse er hvervet som kasserer overtaget af OKS-R John Finmann og MJ-R Lars Reuther er indtrådt som medlem af bestyrelsen. Trods den store udskiftning og en 6 måneders udsendelse af et af bestyrelsesmedlemmerne, har bestyrelsen med stor energi og engagement løst sine opgaver. I årets løb har bestyrelsen gennemført og deltaget i følgende aktiviteter: 

· Fortsat høj synlighed ved hovedforeningen – med bestyrelsens deltagelse ved både Generalforsamling og Midtvejsmøder ved hovedforeningen HPRD i København. 

· Tæt samarbejde med HHD EJL – både i forbindelse med bestyrelsens og feltsports-arrangementer. HPRD Midtjyske Kreds faste bestyrelses og mødelokale på Grimhøjvej, som sidste år blev indrettet med kredsens pokaler, fane og øvrige effekter. 

· I forbindelse med diverse strukturelle og personalemæssige ændringer ved Totalforsvarsregion Midt i Skive, har repræsentanter fra Midtjyske Kreds bestyrelse været til stede. 

· Høj synlighed i RESERVEN – der er både skrevet artikler og generelt annonceret en del under ”Nyt fra HPRD kredse”. 

· Høj synlighed blandt nye medlemmer, der sendes fortsat et elektronisk ”velkomst-brev” til alle nye medlemmer af HPRD Midtjyske Kreds. 

Kredsbestyrelsen har haft møder i januar, februar, april, juni, august, oktober og november. Referater fra møderne kan ses på HPRD’s hjemmeside. I forbindelse med bestyrelsens arbejde skal især fremhæves følgende aktiviteter: 

· Igangsat forberedelserne til Midtjyske Kreds 60 års jubilæum i 2011, i den forbindelse er PL-R Rune Erichsen udpeget som projektofficer på opgaven. 

· I samarbejde mellem bestyrelsen og MJ-R Ole Bak Sørensen, er der blevet udarbejdet et udkast til jubilæumsskrift, dækkende perioden 2001 til 2011. Dette skrift vil blive færdiggjort i forbindelse med 60 års jubilæet lørdag den 30. april 2011 på Varna Palæet i Århus. 

· Onsdag den 29. september holdte John Finmann et meget spændende foredrag om sin udsendelse til Libanon med UNIFIL hold 2. 

· Året blev sluttet af med det traditionsrige ”Julebanko”, torsdag den 2. december, hvor der var en god tilslutning af både gamle og unge, og rigeligt med spændende præmier. 

Feltsportskursus for Personel af Reserven, Midtjyske Kreds 
Aktivitetsniveauet for 2010 har generelt været på niveau med 2009. Anneks Horsens har ligeledes fortsat stilen fra sidste år med et regelmæssigt program. Desværre har vi måttet aflyse to af de større arrangementer i år. Det er fortsat specielt kredsens ældre medlemmer, der bærer en stor del af kredsens feltsportsarrangementer. Vi har i år haft tilgang af et par nye deltagere, som er hvervet via den Regionale Føringsstruktur samt ved afholdelsen af træningstilstandsprøven. 

Vi har i år registreret 51 tilmeldte, hvilket er en tilbagegang på 2 medlemmer i forhold til 2009. 

Feltsportskursus har benyttet ca. 90 % af budgettet bevilget af HOK. Derudover har feltsportskursus i det forløbne år modtaget ikke-økonomisk støtte ved Søværnets Operative Kommando og Hjemmeværnsdistrikt Østjylland. Feltsportskursus har uden undtagelser altid modtaget den rekvirerede støtte. 

Derudover har vi et fint samarbejde med politiet i Århus vedrørende skydning på Vestereng Skydebaner i Århus samt med politiet i Horsens vedr. brugen af Urlev Skydebane.

Retning A, terrænsport 
I retning A er der gennemført 11 arrangementer i år. Løbende er der blevet afviklet et månedligt O-løb (undtagen juli), hvortil der koordineres fælles transport samt efterfølgende fælles frokost i terrænet. Der har været mellem 5 og 10 deltagere, som næsten uden undtagelse findes blandt kredsens seniorer. Desuden er der på ugentlig basis mulighed for deltagelse i O-løb arrangeret af civile klubber, men dette tilbud har ikke været benyttet. Der er afviklet en række større arrangementer indeholdende o-løb: Ceres løbet, Hvidding Konkurrencen samt et familieorienteringsløb i august fra Gardergården i Marselisborg med deltagelse fra 26 voksne og 6 børn. 

Retning B, skydning 
Pistolskydningen på Vestereng Skydecenter afvikles i samarbejde med Århus Politis Idrætsforening. Der skydes både med 9 mm blødnæset AMM og med kal. .32 sportspistol. Gennem hele sæsonen har vi skudt regelmæssigt hver tirsdag med en enkelt undtagelse (31 skydedage). Der har været et konstant fremmøde på mellem 5 og 8 personer, hvilket er et stabilt niveau i forhold til 2009. Vi deltog med 8 skytter til Skallebølle Kredsskyttestævne. Derudover har vi afholdt en enkelt geværskydning i Karup med instruktør fra Forsvaret (CQB skydning). Desværre har vi ikke haft mulighed for at skyde på politigården i vintersæsonen i år. 

Retning C, fysisk træning 
Retningen har igen i år været lukket helt ned, idet vi ikke har nogen retningsleder, og der har ikke været efterspørgsel på aktiviteter. Vi gennemførte dog Træningstilstandsprøven d. 4/6 samt 20/11 med i alt 4 beståede resultater, der er indberettet til FPT. 

Anneks Horsens 
KN-R Christian Egemose har i år vedligeholdt den gode kontakt til det lokale HJV og politi mhp. anvendelse af skydebanen i Urlev. Der har igen i år været stor aktivitet i Annekset med afvikling af i alt 15 aktiviteter med ca. 5 fremmødte hver gang (i alt 70 ”starter”) fordelt på april, maj, august og september. Der blev endvidere gennemført afslutningsarrangement på sidste skydeaften, som nu er sammenfaldende med Sondrupmatchen. Hjarnø-udrykningen blev desværre aflyst i sidste øjeblik af HJV, men der er allerede lavet ny aftale for 2011 mht. lån af HJV kutteren. 

Øvrige arrangement, der er blevet afviklet: Nytårsløb, Ceresløbet, Hvidding Konkurrencen, familie-o-løb og Sondrup-matchen (nyt koncept). Desværre måtte Gule-gård og Hjarnø-udrykningen aflyses. 

Sammenfattet er der alt i alt blevet gennemført 59 større eller mindre aktiviteter/arrangementer under Feltsportskursus i Midtjyske kreds i 2010. Arrangørerne har gjort et godt stykke arbejde, og de gennemførte arrangementer har haft en meget høj kvalitet. Der er ingen tvivl om, at kredsens aktiviteter hænger på enkelte ildsjæle. 

Fra bestyrelsens side håber vi på at fastholde aktivitetsniveauet i 2011 samt forhåbentlig rekruttere enkelte nye deltagere. Vi har mulighed for at holde fast i de ugentlige skydninger på Vestereng i Århus samt i Urlev. Derudover opretholder vi de månedlige o-løb samt gennemførelsen af et antal ”større arrangementer” (Nytårsløb, Ceresløb, Sondrupmatchen, Hjarnø udrykningen, Hvidding Konkurrencen og Gule Gård). Vi vil også fortsat tilbyde Forsvarets obligatoriske træningstilstandsprøve.

Nordvestjyske Kreds:
Året har været præget af et lavt aktivitetsniveau. 

Generalforsamlingen blev i år afholdt d. 25. februar 2010 på Holstebro kaserne. 

Som sædvanlig, fristes man til at sige, var Feltsport en af de bærende aktiviteter i Kredsen. Der blev skudt hver anden mandag i sommerhalvåret, i år på skydebanen i Holstebro.Af hensyn til kredsens økonomi, forsøges mest muligt udsendt via mail, ligesom vi stadig  gør mest mulig brug af HPRD’s hjemmeside.

De voldsomme ændringer i Forsvaret, hvor reserven i praksis blev afskediget, har resulteret i en voldsom medlemstilbagegang. I vor kreds er der nu kun ca. 60 medlemmer inkl. de nye medlemmer fra Beredskabskorpset. Desværre betyder det, at der ikke kan afholdes arrangementer, da man ikke kan mønstre et tilstrækkeligt stort antal medlemmer til, at man kan være bekendt at invitere en foredragsholder eller arrangere et besøg. Erfaringsmæssigt skal vi være glade, hvis der kommer 10 – 15 % af medlemmerne til et arrangement. Det er i Nordvestjyske Kreds kun ca. 6 – 8 medlemmer. Det kan man ikke være bekendt at bede nogen stille op til. 

Heldigvis har vi stadig feltsporten hvor, der hver anden mandag bliver skudt med pistol. Der møder trofast en lille folk op. Feltsportslederen - MJ Erik Olsen - har nu i mere end 25 år stået for de årlige skydninger - en aktivitet, der på mange måder har bundet kredsen 
sammen. En stor tak til feltsportslederen for et utrætteligt arbejde med at holde liv i aktiviteten.
Sydvestjyske Kreds:

Kredsen har i det forgangne år vægtet kontakten og samarbejdet med løjtnantsskolen i Oksbøl meget højt. Møder med CH LT- skolen, orientering om HPRD, møder med de forskellige klasseformænd og deltagelse i skolens ”pli” middag.

Den 28 JAN var formanden med til at tage afsked med Hærhjemmeværnsdistrikt Sydvestjyllands chef OL Jette Albinus og modtage den nye chef MJ Henrik Callisen.

I maj måned gennemførtes en tur til Vikingemarked i Ribe med deltagelse af medlemmer og deres familier, en rigtig god dag også for børnene.

Indenfor er feltsport skydning stadig den retning kredsen gennemfører og udover skydninger i april og september, er der treforeningsskydning og deltagelse i Skallebølle stævnet.

Det kniber stadig med deltagelse i kredsens arrangementer, medlemmerne er meget aktive på mange fronter og derfor må mange melde fra, men bestyrelsen fortsætter ufortrøden med sit arbejde.

Nye medlemmer har desværre haft svært med tid til deltagelse, men vil, når tid haves begynde at være aktive.

Sønderjyske Kreds:  

Året 2010 var et noget specielt år for Sønderjyske Kreds, idet kredsen kunne fejre sit 50 års jubilæum, så der blev allerede under Generalforsamlingen i februar nedsat et arbejdsudvalg, der frem til den officielle fødselsdag den 29. oktober 2010 arbejde på at gøre denne dag til et festlig og minderig dag.

Men ellers har året været præget af de for Sønderjyske Kreds sædvanlige og ganske talrige mærkedage, hvor såvel vi som vore samarbejdspartnere forventer at HPRD Sønderjylland er repræsenteret.

Det gælder såvel nationalt som i det stadigt mere udbyggede samarbejde med vore tyske kolleger.

Kredsen har deltaget i Neujahrsempfang januar i Kiel, Oeversee-march i februar, HPRD Generalforsamlig i Fredericia marts, 9. april i Haderslev og Sønderborg, 18. april (Stormen på Dybbøl) i Sønderborg, hvor vi havde deltagelse af en tysk delegation, 23. april – Slaget ved Kolding, den 4-5. maj såvel Haderslev som Sønderborg. Kieler-Woche blev afviklet 19. juli, men inden da var der tilbud om at gennemgå Forsvaret fysiske basiskrav under kyndig og kompromisløs overvågning af kredsens tidligere formand MJ Arne Petersen. 

10. august afholdt kredsen skydestævne med deltagelse af vore tyske samarbejdspartnere, et meget vellykket arrangement, der gentages i foråret 2011 – og så fulgte årets clou, nemlig Kredsens 50 års jubilæum den 29. oktober i Sønderborg, hvor arbejdsgruppens anstrengelser resulterede i en festlig og hyggelig dag, som vi længe vil mindes. Ugen efter afholdt Kredsen den traditionelle Feltsportsafslutning med deltagelse af vore damer, hvor feltsportsudvalget i anledning af jubilæet havde besluttet, at også dette jubilæumsarrangement skulle fejres, så vi kan vist roligt fastslå, at vi sluttede året 2010 med maner. En tak i den forbindelse til vore samarbejdspartnere og sponsorer for hjælp og bistand.

I årets løb har Kredsen modtaget en stigende række invitationer fra vore tyske kolleger, som vi efter bedste evne forsøger at leve op til, men vi må nok erkende, at der er begrænsede ressourcer at trække på, så i en del tilfælde har vi fået aftalt, at vi via HPRD formidler tilbuddet videre i en større kreds, idet der ganske afgjort er både spændende og interessante tilbud og arrangementer at deltage i. Dette vil vi fortsætte med i 2011.

Ovennævnte indebærer et ganske pænt ressourcetræk på primært bestyrelsen, men det er naturligvis også glædeligt, at HPRD er blevet en naturlig deltager i kredsen af samarbejdspartnere, som tegner såvel det politiske som kulturelle landskab i området.

Sideløbende har Kredsen gennemført Feltsportskursus, primært retning B, hvor PL-R C.D. Larsen har været leder i Sønderborg, hvor de ugentlige skydninger afvikles på Sønderborg Kasernes baner samt i Haderslev, hvor MJ-R Bent Skovgaard leder de ugentlige skydninger om sommeren på banerne på Flyvestation Skrydstrup og om vinteren på indendørsbanen på Haderslev Kaserne.

Vi har fortsat problemer med at skaffe tilstrækkelige våben, og håber – igen, igen – på en afklaring omkring udlån af pistoler, og efter kommentarerne under Midtvejsmødet/GF/RIR er der kommet fokus på problemet, så håbet er lysegrønt.

Vi prøver dog at forhøre os omkring et samarbejde med HAKI (Haderslev Garnisons Idrætsforening) omkring deling af våben – og så verserer der et foreløbigt ubekræftet rygte omkring en genåbning af skydebanen i Vesterskoven i Haderslev, hvilket vil forenkle adgang til sommerskydningen en del, om end vi på alle måder har et glimrende samarbejde med Fighterwing Skrydstrup. En dybfølt tak til de to skydeledere, der trofast uge efter uge står klar med hjælp og vejledning, og en ligeledes stor tak til vore samarbejdspartnere, Sønderborg Kaserne, Haderslev Kaserne og Fighterwing Skrydstrup for velvillig bistand og husly.

Sluttelig må vi erkende, at også Sønderjyske Kreds mærker eftervirkningerne af den vigende tilgang af nye personel af reserven samt den stigende aldersfordelingen af vore medlemmer, idet også vores medlemsantal er svagt faldende, ligesom det i et vist omfang er ”Tordenskjods soldater”, der går igen i bestyrelse og udvalg. Det var derfor meget glædeligt, at vi på årets generalforsamling kunne byde velkommen til 3 nye suppleanter i bestyrelsen, hvilket blandt andet fik aldersgennemsnittet i bestyrelsen til at falde med et ikke ubetydeligt antal år.

Et godt. arbejdsomt og indholdsrigt 2010 er afsluttet og vi ser frem til en spændende og aktivt 2011 for HPRD.

Selvom det ikke altid er lige nemt melder kredsene atter i år om uvurderlig støtte og engagement fra garnisoner i lokalområdet, hvilket er et afgørende fundament for kredsenes aktive arbejde.

Bestyrelsen.

